## Rješenje Agencije za zaštitu tržišnog natjecanja klasa: UP/I 430-01/2011-115/001, urbroj: 580-09-2/80-2012-027 od 12. ožujka 2012.

### NN 41/2012 (11.4.2012.), Rješenje Agencije za zaštitu tržišnog natjecanja klasa: UP/I 430-01/2011-115/001, urbroj: 580-09-2/80-2012-027 od 12. ožujka 2012.

41 11.04.2012 Rješenje Agencije za zaštitu tržišnog natjecanja klasa: UP/I 430-01/2011-115/001, urbroj: 580-09-2/80-2012-027 od 12. ožujka 2012.

AGENCIJA ZA ZAŠTITU TRŽIŠNOG NATJECANJA

1061

Agencija za zaštitu tržišnog natjecanja, na temelju članka 7. i članka 104. Zakona o općem upravnom postupku (»Narodne novine«, broj 47/09) radi ispravljanja pogreške u rješenju, po službenoj dužnosti, na temelju odluke Vijeća za zaštitu tržišnog natjecanja u sastavu: mr. sc. Olgica Spevec, dipl. oec., predsjednica Vijeća, Mladen Cerovac, mag. iur., zamjenik predsjednice Vijeća, te članovi Vijeća, Milivoj Maršić, dipl. oec., Vesna Patrlj, dipl. iur. i dr. sc. Mirna Pavletić Župić, dipl. iur., sa 101. sjednice, održane 12. ožujka 2012., donosi

RJEŠENJE

I. U rješenju Agencije za zaštitu tržišnog natjecanja (dalje: Agencija) od 20. listopada 2011. klasa: UP/I 430-01/11-115/001, urbroj: 580-03-2011-80-16, ispravljaju se sljedeće pogreške:

I.I. U točki IV.c) izreke rješenja riječ »odobrenja« zamjenjuje se s riječi »dodjele«, te se brišu riječi »Rok za izvršenje: najkasnije do 20. travnja 2012.«.

I.II. U dijelu rješenja pod nazivom Odluka Vijeća, u 15. odlomku riječ »odobrenja« zamjenjuje se s riječi »dodjele«.

II. Ovo rješenje bit će obavljeno u »Narodnim novinama«.

Obrazloženje

I. Rješenjem Agencije za zaštitu tržišnog natjecanja (dalje: Agencija) od 20. listopada 2012., klasa: UP/I 430-01/11-115/001, urbroj: 580-03-2011-80-16, odobrena je državna potpora za sanaciju u obliku državnog jamstva Imunološkom zavodu d.d. za proizvodnju lijekova, farmaceutskih proizvoda i znanstveno-istraživački rad (dalje: Imunološki zavod d.d.). Državno jamstvo će biti korišteno za kreditno zaduženje za podmirenje dospjelih tekućih troškova poslovanja tijekom razdoblja sanacije u trajanju od šest (6) mjeseci. Državna potpora odobrena je uz uvjet ispunjenja uvjeta iz točke 25. a) Odluke o objavljivanju pravila o državnim potporama za sanaciju i restrukturiranje (»Narodne novine«, broj: 20/07) koja propisuje da se potpora za sanaciju dodjeljuje kao pomoć za održanje likvidnosti u obliku jamstva na zajam ili zajma, s time da zajam, u oba slučaja, mora biti odobren po tržišnim uvjetima, odnosno uz kamatnu stopu koja se naplaćuje poduzetnicima koji nisu u teškoćama.

Naknadnim uvidom u sadržaj navedenog rješenja, utvrđeno je da je u izreci rješenja u točki IV. c) pogrešno napisano da je Ministarstvo zdravstva i socijalne skrbi u obvezi Agenciji za zaštitu tržišnog natjecanja u roku od šest (6) mjeseci od odobrenja državne potpore za sanaciju dostaviti plan restrukturiranja ili dokaz da je jamstvo isteklo, te da je pogrešno napisano da je rok za izvršenje najkasnije do 20. travnja 2012.

Isto tako, utvrđeno je da je u dijelu rješenja pod nazivom Odluka Vijeća, u petnaestom (15) odlomku također pogrešno napisano da je Ministarstvo zdravstva i socijalne skrbi u obvezi dostaviti plan restrukturiranja, plan likvidacije ili pak dokaz da je zajam vraćen u cijelosti i/ili da je jamstvo isteklo, u roku od šest (6) mjeseci nakon odobrenja potpore za sanaciju.

Naime, u praksi je uobičajeno da se vrijeme odobrenja potpore i vrijeme dodjele potpore poklapa, odnosno da neposredno nakon odobrenja slijedi i sama dodjela potpore, od koje se onda računa navedeni rok od (6) šest mjeseci, budući da je cilj sanacije da se što prije osigura održavanje poduzetnika u teškoćama dok se ne pripremi plan restrukturiranja ili likvidacije. Takav stav potvrđen je i odlukama Europske komisije u kojima se uobičajeno navodi da je država članica obvezna dostaviti Europskoj komisiji plan restrukturiranja ili plan likvidacije ili pak dokaz da je zajam vraćen u cijelosti i/ili da je jamstvo isteklo, najkasnije šest mjeseci nakon odobravanja potpore za sanaciju (primjerice odluka C (2010) 7287 State aid N 217/2010 – Poland, Rescue aid to ZNMR in Ostroda i odluka C (2009) 5758 final State aid for Quelle GmbH).

Međutim, u predmetnom slučaju to nije bio slučaj, te navedeni rok od šest (6) mjeseci ne može započeti teći od odobrenja već od dodjele državne potpore za sanaciju, koja tek treba uslijediti, a takav slučaj je potvrđen i u odluci Europske komisije C (2012) 692 final State aid SA.34143 – Rescue Aid to Odersun AG – Germany, gdje je navedeno da je država dužna dostaviti plan restrukturiranja ili plan likvidacije ili dokaz da je zajam vraćen u cijelosti i/ili da je jamstvo isteklo u roku od šest mjeseci od isplate prve rate potpore za sanaciju, te se tako i u slučaju poduzetnika Imunološki zavod d.d. uzima kao mjerodavno vrijeme dodjele, a ne vrijeme odobrenja potpore.

II. S obzirom na navedeno, a budući da je riječ o očitoj netočnosti navedenoj u točki IV.c izreke rješenja, te u 15. odlomku dijela rješenja pod nazivom Odluka Vijeća, Vijeće za zaštitu tržišnog natjecanja (dalje: Vijeće) je na 101. sjednici, održanoj 12. ožujka 2012., temeljem članka 7. ZDP-a i članka 104. stavka 1. Zakona o općem upravnom postupku (»Narodne novine«, broj: 47/09; dalje: ZUP), donijelo odluku o ispravljanju navedene netočnosti u rješenju, klasa: UP/I 430-01/11-115/001, urbroj: 580-03-2011-80-16 od 20. listopada 2012.)

Stoga je Agencija, temeljem odluke Vijeća, odlučila kao u točki I. izreke ovog rješenja.

Naime, člankom 104. stavkom 1. ZUP-a propisano je da javnopravno tijelo može rješenjem ispraviti pogreške u imenima ili brojevima, pisanju ili računanju te druge očite netočnosti u rješenju koje je donijelo ili u njegovim ovjerenim prijepisima.

Člankom 104. stavkom 2. ZUP-a propisano je da ispravak pogreške proizvodi pravni učinak od dana od kojeg proizvodi pravni učinak rješenja koje se ispravlja.

Budući da se rješenje Agencije od 20. listopada 2011., objavljuje u »Narodnim novinama«, sukladno članku 18. ZDP-a, u »Narodnim novinama« objavit će se i rješenje o ispravku predmetnog rješenja.

Slijedom navedenog Agencija je, temeljem odluke Vijeća, odlučila kao u točki II. izreke ovog rješenja.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred mjesno nadležnim upravnim sudom u roku od trideset (30) dana od dana dostave ovog rješenja.

Klasa: UP/I 430-01/2011-115/001
Urbroj: 580-09-2/80-2012-027
Zagreb, 12. ožujka 2012.

Predsjednica Vijeća za
Zaštitu tržišnog natjecanja
mr. sc. Olgica Spevec, v. r.

Rješenje, NN 41/2012-1061